Omnibus presentes litteras inspecturis, nos magister Nicholaus de Luxovio canonicus et officialis Eduensis, notum facimus quod Hugueta, domicella, relicta Raymondi de Santenai, domicelli, defuncti, Stephanus et Johanneta, liberi dicti Huguete et quondam predicti Raymondi, constituti in presentia Egidii de Carnoto, clerici curie Eduensis jurati, quem ad ipsos ex nostro officio duximus destinandum, ipsi quantum ad ea que sequuntur tanquam illi cui fidem adhibemus vices nostras comittentes, non coacti, non circunventi, immo providi ac spontanei et pro urgenti necessitate ac evidenti utilitate ipsorum, ut asserunt coram ipso Egidio vice nostra fungente in hac parte, vendunt, concedunt et quitant in perpetuum viris venerabilibus decano et capitulo Eduensis ecclesie totum illud jus quod habent et possident apud Perreuil prope Sanctum Johannem de Trisiaco, et in appenditiis et pertinentiis ac dominio dicti loci, quod tenent in feodum a decano et capitulo supradictis, scilicet homines, mansos, tenementa eorumdem hominum, taillias, costumas, decimas, tercias, vineas, prata, nemora, aquas, plana dominia, justicias magnas et parvas cum aliis commodis universis quibuscumque, ab ipsis decano et capitulo in perpetuum tenenda, habenda et pacifice possidenda pro sexaginta et quinque libris Viennensium ipsis Huguete, Stephano et Johannete venditoribus jam solutis per manum magistri Odonis de Conferogeem, canonici Eduensis, vice et nomine dictorum decani et capituli et pro ipsis in pecunia legitime numerata, prout dicti venditores coram ipso Egidio, vice nostra fungente in hac parte, confitentur. Dicti autem venditores de omnibus et singulis supradictis venditis coram ipso Egidio, vice nostra fungente in hac parte, se devestiunt, etc. Actum est hoc anno Domini Mº CCº sexagesimo primo, mense februarii.